Chandermohan.Sharma@timesgroup.com हर दो तीन साल बाद बॉलिवुड से ऐसी एक फिल्म जरूर आती है जिसमें स्टार बनने की चाह में मुंबई जाने वाले स्ट्रगलर की दास्तां को अलग-अलग नजरिए से पेश किया गया। वैसे भी यह ऐसा टॉपिक है जिसपर मेकर हर बार नए स्टाइल और डिफरेंट किरदारों के साथ नई फिल्म बना सकते हैं, लेकिन अगर हम इस फिल्म की बात करें तो यकीनन प्रॉडक्शन कंपनी की तारीफ करनी होगी कि मेकर ने इस टॉपिक पर पूरी ईमानदारी के साथ एक ऐसी फिल्म बनाई जो कहीं न कहीं हॉल में बैठे दर्शकों को मुंबई में अलग-अलग जगह से आने वाले स्ट्रगलर की दास्तां पेश करती है। बेशक इस फिल्म के तीनों किरदारों में से कोई भी अपना सपना साकार करने के लिए मुंबई तक नहीं पहुंच पाता, लेकिन इन तीनों का अपने शहर में स्टार बनने की अपनी चाह और स्ट्रगल को ऐसे पावरफुल ढंग से पेश किया कि कम बजट और बॉक्स ऑफिस पर दर्शकों की भीड़ न बटोरने वाले स्टार्स के बावजूद फिल्म अपना मेसेज दर्शकों तक पहुंचाने में कामयाब रही है। अगर देखा जाए तो हर दिन ग्लैमर नगरी में अपने सपनों को साकार करने की चाह में छोटे गांवों और दूर-दराज के कस्बों से स्ट्रगलर मुंबई तक पहुंचते तो जरूर है लेकिन इनमें से ऐसे कम ही मुकद्दर के सिकंदर होते हैं जो अपने सपनों को यहां साकार कर पाते हैं।   कहानी : कोलकाता के रेड लाइट एरिया की सेक्स वर्कर इमली (रायमा सेन) का बचपन से बस एक ही सपना है कि एक दिन उसे सिनेमा के बड़े पर्दे तक पहुंचना है। अपने इस सपने को साकार करने के लिए इमली कुछ भी करने को हरदम तैयार है। वहीं भिलाई के सरकारी डिर्पाटमेंट का बाबू विष्णु श्रीवास्तव (आशीष विद्यार्थी) को स्कूल और कॉलेज के वक्त से ऐक्टिंग का ऐसा जुनून सवार हुआ कि ऐक्टिंग उनके खून में जैसे समा गई। स्टेज पर कई नाटक करने के बावजूद विष्णु अपने ऐक्टर बनने के सपने को इसलिए साकार नहीं पाया क्योंकि फैमिली का सहयोग नहीं मिला और उसे भी शादी करके नाइन टू सिक्स का जॉब करना पड़ा। शादी के बाद विष्णु की पत्नी लता श्रीवास्तव ने उससे वादा किया कि अपनी बेटी की शादी करने के बाद वह ऐक्टर बनने के अपने अधूरे सपने को साकार करने के लिए मुंबई जा सकते हैं। बेटी की शादी के वक्त विष्णु की उम्र करीब 52 साल हो गई, लेकिन ऐक्टर बनने का भूत जरा भी कम नहीं हुआ। दिल्ली की मिडिल क्लास फैमिली का रोहित गुप्ता (सलीम दीवान) एक कॉल सेंटर में जॉब करता है, लेकिन ऐक्टर बनने का भूत उस पर सवार है कि अपने ऑफिस में भी अपने इस अधूरे सपने को पूरा में लगा रहता है। मेकर्स के यहां धक्के खाने के बावजूद उसका ऐक्टर बनने का जुनून कम नहीं हो रहा, बल्कि लगातार बढ़ता ही जा रहा है। इन तीनों को अपने अधूरे सपने को साकार करना है, लेकिन इन सबकी राह अलग है, लेकिन मंजिल एक ही है, जो उन तीनों से अभी भी कोसों दूर है। ऐक्टिंग : आशीष विद्यार्थी ने कमाल का अभिनय किया है। विष्णु के किरदार को आशीष ने जीवंत कर दिखाया है। इमली के रोल में रायमा सेन ने अपने जानदार अभिनय से दर्शकों के दिल को छू लिया। एक स्ट्रगलर ऐक्टर के किरदार में सलीम दीवान ने अच्छा काम किया है। विष्णु की पत्नी के किरदार में करुणा पाण्डेय ने हर सीन में अच्छा अभिनय करके दर्शकों की सहानुभूति पाई। संगीत : इस फिल्म का का एक गाना मन का मिरगा माहौल पर फिट नजर आता है। फिल्म का बैकग्राउंड संगीत भी पावरफुल है। डायरेक्शन : डायरेक्टर सत्यम की इंटरवल से पहले हर सीन पर पूरी पकड़ नजर आती है, लेकिन इंटरवल के बाद कहानी की रफ्तार थम सी जाती है। काश सत्यम अपनी कहानी के किसी एक किरदार को स्ट्रगल के लिए मुंबई तक पहुंचाते तो कहानी में और जान आती। हां, सत्यम ने अपनी कहानी के तीनों किरदारों से अच्छा काम लिया तो स्पोर्टिंग स्टार कास्ट को भी अच्छी फुटेज दी। क्यों देखें : स्टार बनने का जुनून किस को कहां तक और किस हाल में पहुंचा देता है, इस फिल्म में आप रील से रियल में देख सकते हैं। आशीष और राइमा सेन का दिल को छू लेने वाला अभिनय, करुणा पांडे की ऐक्टिंग फिल्म की एक और यूएसपी कही जा सकती है। 